यदि कृष्ण आज मथुरा पधारते तो जो होता वह तो होता, लेकिन मथुरा की भूमि में पैर रखने से पूर्व ही वह नीलाम अवश्य कर दिए जाते। कारण कि काला हो या गोरा, पतला हो या मोटा, अकेले हो या गृहस्थी के साथ, जो भी मथुरा की ओर मुंह करता है, उसे अपनी नीलामी के लिए तैयार रहना पड़ता है। भगवान कृष्ण भी इस सौभाग्य से वंचित नहीं रह सकते थे। मथुरा से तीन-चार स्टेशन पूर्व ही माथे पर तिलक लगाए, कंधे पर अंगोछा डाले, हाथ में लाठी लिए कोई तगड़ा-सा व्यक्ति उनसे मिलता, कुछ बातें करता और फिर अगले किसी स्टेशन पर हमारे कृष्ण-कन्हैया की बोली लगने लगती। सौदा होने लगता कि यह यात्री कितने का आसामी है ? इससे कितनी भेंट-दक्षिणा मिल सकती है ? उसी के आधार पर बोलियां लगतीं तथा मथुरानाथ को पता भी नहीं चलता और वह नीलाम कर दिए गए होते।